Per Ørum Jørgensen (KF), 2008-04-01:
Det er en ganske interessant debat, hvor vi kommer vidt omkring.
Det Konservative Folkeparti anerkender, at vi står over for en klimaudfordring - også en alvorlig klimaudfordring, som kræver handling.
Det, man kan glæde sig over, og det håber jeg egentlig også at der efterhånden er bred konsensus om, er, at det videnskabelige grundlag, som vi bygger vores politik på, og som vi bygger vores handlingsplaner på, er FN's klimapanel.
Det oplevede man i forbindelse med klimatopmødet på Bali i december måned: at man i verden nu endelig var enig om, at FN's klimapanel er det videnskabelige grundlag, hvorpå vi indretter vores indsats.
Jeg synes, det er et meget stort skridt i den rigtige retning, at det ikke bare er noget lomborgsk om, at det afgøres af, hvor mange rygere der er.
Jeg var ikke klar over, at det var en aprilsnar, lige da jeg så overskriften, men det kan jeg så efterfølgende forstå at det var.
Ja, der er kommet mange gode undskyldninger.
At vi har et godt, solidt videnskabeligt grundlag baseret på FN's klimapanels anbefalinger synes jeg er meget, meget væsentligt.
Det er også derfor, jeg synes, det er beskæmmende, at man i den her debat begynder at sætte nogle scenarier op, som ligger langt, langt fra, hvad FN's klimapanel redegør for.
Når man i et svar taler om, at vi står i vand til halsen om 50 år, nej, 30 år, nej, næste år, så er det i den grad ude af proportioner, at vi ikke kan være det bekendt over for befolkningen. Den her debat har jo også vist, at det her er et spørgsmål om, om vi skal lade de instanser, der har ansvaret på de mange, mange, mange områder, som det her vedrører, løse opgaven, eller om det er noget, som vi her i forbindelse med den her debat skal trække ned over de forskellige instanser.
Jeg synes absolut, det er en øjenåbner i forbindelse med den her debat, at vi altså har en opposition, som på nogle få områder siger, at det her skal gennemføres, og at vi altså har en regering plus støtteparti, som siger: Vi har nogle konkrete udfordringer, vi står over for; vi har nogle udfordringer, der løber med stadig stigende alvor frem mod, ja, det næste århundrede, og vi foreslår, at man løbende indpasser indsatsen, så det giver ræson og mening.
Ja, det svarer faktisk lidt til, at jeg, hvis jeg derhjemme skal købe en husforsikring og dække mig ind der, hele tiden skal vurdere den præmie, jeg betaler, i forhold til den dækning, jeg får, altså om der er fornuft i det.
Det er vel lidt forsimplet det, vi har gang i her.
Samtidig er der nogle ret væsentlige initiativer i gang.
Jeg ved godt, at oppositionen prøver at negligere det, men hvis man ser på, hvor behovet er, er der nogle ret væsentlige initiativer med hensyn til at danne et videncenter med mere information, at styrke forskningsindsatsen.
Jeg tror, at vi alle sammen kan blive enige om, at der bliver forsket alt for lidt i Danmark på det her felt, klimatilpasning, så det styrker man også.
Og så er der det her koordinationsforum netop for at sikre en koordineret indsats i regionerne, i kommunerne og i de ministerier, som det her vedrører; det synes jeg absolut også er relevant.
Vi kan stå her, ja, i næsten timevis og opremse konkrete initiativer, som netop indtænker de her ting.
Vi skal lave en ny vandplan på et tidspunkt, vi skal lave en ny handlingsplan om pesticider, hvori der også klart står, at vi indtænker de her ting.
Så man skal lade være med at sige, at der ikke sker noget, at den her regering ikke gør noget ved den her problemstilling.
Vi kan blive ved med at opremse konkrete initiativer for, hvor der sker noget på det her felt.
Derfor føler jeg, at ordet populisme her dækker over det at lave skræmmebilleder for at få det til at se ud, som om regeringen ikke gør noget på det her felt.
At det åbenbart er dagsordenen for oppositionen i dag, synes jeg er ærgerligt og beskæmmende for debatten, for vi kunne faktisk have fået en meget mere konstruktiv debat på det her felt, hvis vi anerkendte, at det er FN's klimapanels videnskabelige grundlag, vi taler ud fra, og at vi har rigtig mange ting foran os, som der løbende skal investeres i.